MOT

MOT er en norsk ideell organisasjon stiftet i 1997. Initiativtakerne var skøyteløperne Atle Vårvik og Johann Olav Koss. Organisasjonen har egne program i ungdomsskole og i videregående skole. 


== MOTs historie ==
I forbindelse med Vinter-OL 1994 på Lillehammer startet Johann Olav Koss og Atle Vårvik kalenderprosjektet «Norske Toppidrettsutøvere mot Narkotika». Arbeidet gav grunnlaget for initiativet til å etablere stiftelsen MOT. Den 22. februar 1997 fikk organisasjonen sine første ansatte. De første MOT-coachene, de som gjennomfører skolebesøkene, ble utdannet i MOTs teorier og program sommeren 1997, og høsten 1997 ble MOTs program innført ved ungdomsskoler rundt om i Norge. Idrettslag og fotballag inngikk avtaler med MOT, og alle lagene i den norske tippeligaen profilerte MOT-logoen på sine spillertrøyer. Noen år senere ble også MOTs program innført i videregående skoler, og samarbeidsavtaler med norske kommuner ble formalisert.
2006: MOTs program ble implementert ved skoler i Sør-Afrika.
2008: MOT Sør-Afrika etablert som en selvstendig organisasjon.
2013: MOT Danmark etablert som en selvstendig organisasjon.
2015: MOT Thailand etablert som en selvstendig organisasjon.
2016: MOT Latvia etablert som en selvstendig organisasjon.MOT Foundation er ansvarlig for MOT-konseptet i alle landene. Leder for MOT Foundation er Atle Vårvik.


== MOTs resultater ==
MOT har siden 2008 evaluert effekten av sine programmer. Etter en pilotevaluering av Edvard Befring og det store biografiske leksikon i 1999 ble det etter hvert gjennomført flere empiriske studier, utført av ulike forskere og forskningsstiftelser. Det ble også gjennomført en empirisk kartlegging som baserer seg på design med før- og etterundersøkelser, samt med sammenligningsgrupper. Her deltok elevene i klasser som praktiserte MOT, og tilsvarende klasser som ikke hadde benyttet seg av MOTs program. Proba samfunnsanalyse fant at MOTs program har mindre effekt på atferd enn på holdninger, samt en noe mindre positiv effekt på mobbing, og bare en svak effekt på bruk av rusmidler. Ingen negative effekter ble registrert.I boka Ungdom, læring og forebygging utgitt av Cappelen Damm Akademiske står det at de mange empiriske undersøkelsene supplert med analyser av brev, intervjuer og uformelle tilbakemeldinger fra både ungdommer og skolepersonell har gitt et mangesidig bilde av MOTs virksomhet, og konklusjonen er at MOT influerer positivt på ungdoms holdninger til seg selv og til sine medelever. En stor majoritet av lærere (over 80 % av de spurte) framholder at MOT har en positiv effekt både på elevene og på skolemiljøet. Det framgår også at MOT har positive konsekvenser når det gjelder bruk av og holdninger til rusmidler og til mobbing.En undersøkelse fra 2012 viste at ungdomsskoler med MOTs program hadde bare halvparten så mye hyppig mobbing sammenlignet med landsgjennomsnittet. En undersøkelse fra 2011 viste at det på sammenligningsskolene var tre ganger så mange som ikke hadde en eneste venn kontra på MOT-skolene. En undersøkelse fra 2011 viser at i løpet av de tre årene på ungdomsskolen styrkes selvtilliten og «jeg er bra nok-følelse» hos elever på skoler med MOT, mens den reduseres på sammenligningsskolene. En undersøkelse fra 2011 viser at det var cirka bare halvparten så mange på MOT-skolene som var fulle første gang når de var under 13 år kontra på sammenligningsskolene. Undersøkelsen viste også at det var 40 % flere 15–16 åringer på sammenligningsskolene som drakk hyppig, kontra på MOT-skolene. En undersøkelse fra Sør-Afrika viste at over tre år var det 40 % reduksjon av narkotikabruk blant elevene på MOT-collegene (videregående).


== Tall og fakta ==
MOT har i 2019 inngått partnerskap med ca. 275 ungdomsskoler og videregående skoler og ca. 100 kommuner i Norge.
Omtrent 67 000 ungdommer i Norge har MOTs program på sin skole.Organisasjonens styre består av

Rune Bratseth, styreleder
Marit Breivik, nestleder
Roger Granheim, styremedlem
There Bjørstad Karlsen, styremedlem
Astrid Lødemel, styremedlem
Vegar Kulset, styremedlem


== Referanser ==


== Eksterne lenker ==
(no) Offisielt nettsted 
(en) Offisielt nettsted 
(en) MOT (charity) – kategori av bilder, video eller lyd på Commons